Aros spog met nuwe kampus, groeiende kurrikulumAros spog met ‘n nuwe kampus in Montanapark in Pretoria. (Foto: Verskaf) Die Akademie vir Reformatoriese Opleiding en Studies (Aros) het verskeie redes om vanjaar fees te vier en sien ook uit na ŉ blink 2023. Dié private hoëronderwysinstelling spog vanjaar met ŉ rekordgetal eerstejaarstudente en het ook sy splinternuwe kampus in Montanapark in Pretoria – wat reeds ŉ tuiste vir sy sowat 2 000 studente geword het – ingerig. Aros volg ŉ afstandsonderrigmodel wat bykomende ondersteuning aan studente in die vorm van direkte kontaksessies en/of interaktiewe, aanlyn sessies, werkswinkels of ekstra klasse bied. Daarom is hul onderrigmodel ideaal vir voornemende onderwysers wat hul studie en praktieseonderwys-ervaring gedurende hul vier studiejare wil kombineer. Dié instelling beleef tans uitsonderlike groei en bied in die lig hiervan ook in 2023 ŉ NGOS-kwalifikasie met spesialisering in verbruikerstudies aan. “Daar is ŉ behoefte in hoërskole aan onderwysers met verbruikerstudiekennis en Aros wil graag roepingsgedrewe onderwysers ook in hierdie veld oplei,” sê prof. Rikus Fick, rektor van Aros. Die kampus is reeds ‘n gemaklike tuiste vir die instelling se 2 000 studente. (Foto: Verskaf) Volgens Fick begelei dié instelling sy studente om die onderwysberoep ten eerste as ŉ roeping van die Here te aanvaar en te betree, daarom word daar ook op die ontwikkeling van Christelike waardes in die klaskamer gefokus. “Ons studente beskik oor beroepsgerigte opleiding en omdat onderwys ook as ŉ roeping gesien word, gee dit besondere sin en betekenis daaraan.” Volgens Fick is Aros-studente ook hoog in aanvraag by Afrikaanse en Engelse private en openbare skole, asook by ŉ verskeidenheid van ander opvoedkundige instellings wat op internasionale vlak funksioneer. Hy voeg by dat die onderwyslandskap in Suid-Afrika dinamies is en met heelwat uitdagings en daarom ŉ groot tekort aan goeie, toegewyde onderwysers het. “Suid-Afrika het goed opgeleide en gemotiveerde Christenonderwysers nodig. Sodoende kan ware hoop en liefde aan die volgende geslag oorgedra word tot voordeel van die Suid-Afrikaanse samelewing.” Volgens Fick is die instelling ook trots en dankbaar oor sy toenemende groei en ontwikkeling en sien hulle uit om van krag tot krag in die komende jaar te gaan. “Ons wil graag voornemende studente wat dit as ŉ roeping beskou om ŉ onderwyser te word en by ŉ instelling wil studeer waar die onderrig op ŉ Christelik-reformatoriese grondslag geskied, verwelkom en uitnooi om aansoek by Aros te doen.”